વૃંદાની ઉંમર ૧૯ વર્ષ છે. એ બી.એસસી. આઈટીનો અભ્યાસ કરે છે અને એક સ્કૂલમાં એક્ટીવીટી મેનેજમેન્ટ સંભાળે છે. વધતા સમયમાં તે બચ્ચાંઓને ડાન્સ શીખવે છે, પોતે અભિનય કરે અને શીખે છે. કવિતાઓ લખે છે, સ્ક્રીપ્ટ તૈયાર કરી આપે છે અને મંચ સચાલન કાર્ય પણ કરે છે. આ બધાની સાથે વૃંદા ભણવા સિવાય રસોઈ શીખે છે અને ઘરકામ પણ કરી લે છે. ૧૯ વર્ષની વૃંદાએ હમણાં જ ‘વી ડ્રામાસ્ટીક’ નામની નાટકને લાગતી-વળગતી પોતાની એક અલગ અને આગવી સંસ્થા સ્થાપી છે. વૃંદાને ભવિષ્યમાં પોતાની વી ડ્રામાસ્ટીક સંસ્થાને ખૂબ ઊંચાઈઓ પર લઈ જવી છે અને મુંબઈનાં પૃથ્વી થિયેટર સમકક્ષ એક થિયેટર બનાવવું છે, જ્યાં માત્ર ઉંચ્ચ ગુણવત્તાલક્ષી નાટકો જ ભજવવામાં આવે. નાનકડી વૃંદાનું મોટું સપનું વર્તમાન નાટકની કક્ષા અને વિષયવસ્તુનો વિકાસ કરવાનું છે. વૃંદા રાજકોટને ખૂબ ચાહે છે એટલે તેને આ બધું રાજકોટમાં જ કરવું છે.